*Predstavljanje MMSU-ove čitanke o migracijama*

**Migracije su prirodni zakon**

U četvrtak 19. ožujka u 19 sati, u zagrebačkoj Booksi (Martićeva 14d), bit će predstavljena knjiga-čitanka *Between mobility control and social transformation* (*Između kontrole kretanja i društvenih promjena*) u izdanju Muzeja moderne i suvremene umjetnosti (MMSU) u Rijeci.

Čitanka je u ožujku 2020. objavljena kao epilog četverogodišnjeg umjetničko-interdisciplinarnog projekta *Riskiraj promjenu* s fokusom na migracijama, temi koja ovih dana ponovno preplavljuje medijske stupce. *Riskiraj promjenu* projekt je koji se kroz brojne internacionalne izložbene, rezidencijalne, diskurzivne, radioničke i izdavačke aktivnosti bavio temama iz spektra kulturalne studije o (ne)gostoljubivosti današnje Europe i umjetničke satire društvenog krajolika čije su glavne karakteristike mit o superiornosti, imperijalna povijest, obuzetost čistoćom i kontrolom te strah pred drugim i nepoznatim.

Na 336 stranica i u desetak tekstova pisanih na engleskom jeziku, iz područja antropologije, socijalne psihologije te umjetničkih i kustoskih praksi, knjiga-čitanka donosi teme o pokretljivosti u 21. stoljeću. Podijeljena je u tri poglavlja znakovitih naslova: *Stranac, izbjeglica, građanin, turist - Europa kao prostor negostoljubivosti*, zatim *Stranputicama multikulturalizma do prostornog odvajanja – klaustrofobija suvremenih gradova* te *Pripada li Balkan Europi? – pitanje političke i socijalne integracije na rubovima Europe.* Okuplja teoretičare i praktičare različitih profila, mahom sudionika izložbi i simpozija održanih u sklopu projekta. Knjigu će u Booksi neki od njih i predstaviti (Irena Bekić, Marijana Hameršak, Iva Pleše, Barbara Matejčić i Drago Župarić - Iljić), zajedno s MMSU-ovim kustosicama, također autoricama tekstova Sabinom Salamon i Ksenijom Orelj te voditeljicom projekta *Riskiraj promjenu* u Hrvatskoj, Marinom Tkalčić.

Tekstovi Željka Senkovića, Ksenije Orelj i Sabine Salamon, C. J. Stephens, Marijane Hameršak i Ive Pleše objedinjeni prvim poglavljem *Stranac, izbjeglica, građanin, turist - Europa kao prostor negostoljubivosti* osvrću se na razdiobu 'ja – drugi', analizirajući zaoštrene odnose spram drugog koji se manifestiraju kroz pojačane sustave kontrole, isključivanja i odbacivanja. Bave se figurom stranca, izbjeglice *–* (ne)građanina – u razdoblju obilježenom desnim pomakom i obratom europskih liberalnih ideala prema bezobzirnom pragmatizmu.

Drugo poglavlje naslovljeno *Stranputicama multikulturalizma do prostornog odvajanja – klaustrofobija suvremenih gradova*, započinje istraživanjem (*Rijeka kao multikulturalni grad*) Barbare Matejčić i Drage Župarića Iljića, a donosi i tekstove Irene Bekić i Duge Mavrinac te Igora Petričevića. Kroz istraživačke studije i analizu suvremenih umjetničkih praksi, tekstovi u ovom poglavlju opisuju svakodnevne zamke u priznavanju drugog, zakrabuljene u administrativnu-pravnu, socijalnu, kulturalnu i psihološku frazeologiju.   
  
Zaključno je poglavlje čitanke *Pripada li Balkan Europi? – pitanje političke i socijalne integracije na rubovima Europe*. Tekstovi Dragana Markovine, Manuele Bojadžijev i Sabine Salamon odražavaju pogranična iskustva balkanskog i mediteranskog svijeta označenog širim nacionalističkim podjelama čija je ekonomska pozadina često prikrivena. U kontekstu poraza ideje stvaranja nadnacionalne zajednice, tekstovi istražuju alternative rastućoj ksenofobiji i socijalnoj diskriminaciji te zamišljaju ujedinjeni front koji bi umjesto kulturalnih afirmirao univerzalna građanska prava, uz bok socijalnim i ekonomskim pravima. Upravo tako operira i projekt *Riskiraj promjenu*, objedinjujući i afirmirajući umjetničke prakse koje se odmiču od službenih registara povijesti i umjesto "objektivnih" istina favoriziraju suosjećanje i solidarne akcije kao mjerodavne katalizatore promjene i bijega iz klaustrofobije današnje društvenosti.

Čitanka se vezuje i uz tematske koncepcije izložbi koje su u sklopu projekta *Riskiraj promjenu* održane u riječkom MMSU-u a čije su teme sezale od anatomije privremenih migracija („Između tamo i tamo: Anatomija privremenih migracija“*,* 2016.), preko problema prisilnih migracija i nesnalaženja u vremenu poremećene sigurnosti („Crne krabulje“*,* 2017.), bijega kao pokušaja opstruiranja kontrole kretanja(„Bijeg“*,* 2018*.*), do pitanja o oblikovanju predodžbi o strancu i drugom („Mi nismo kao oni“, 2019.). Ovaj je dio knjige popraćen bogatom fotodokumentacijom; slikovnim prilozima umjetničkih radova i kulturno-povijesnog materijala.

\*\*\*

*Riskiraj promjenu* umjetničko-interdisciplinarni je četverogodišnji projekt koji je poduprla Europska unija, a na kojem partnerski surađuju Udruga za kulturu i edukaciju ACE Kibla iz Maribora, riječki Muzej moderne i suvremene umjetnosti, Muzej savremene umetnosti Vojvodine, Centar za kulturu novih medija iz Rige, ustanova za digitalnu umjetnost i kulturu ZINC iz Marseillesa, Nacionalno i kapodistrijsko sveučilište u Ateni, Agencija za razmjenu suvremene umjetnosti ACAX iz Budimpešte, Fondacija za promociju socijalne inkluzije s Malte i X-OP iz Maribora.